Hekk kif qed joqrob il-Jum Internazzjonali tan-Nisa, il-Kummissjoni Ewropea ħarġet id-dikjarazzjoni li ġejja: “Is-sena li għaddiet kienet waħda diffiċli. Il-pandemija tal-COVID-19 affettwat lil kulħadd, u kienet ta' sfida b'mod partikolari għan-nisa madwar id-dinja. It-tobba, l-infermiera, l-għalliema, l-assistenti fil-ħwienet – impjiegi li ta' spiss huma okkupati min-nisa – sabu ruħhom fuq quddiem nett tal-pandemija. Dan kollu filwaqt li żdiedu responsabbiltajiet akbar fid-dar. Ejja nieħdu ftit ħin biex nirringrazzjaw lin-nisa għall-qlubija tagħhom, l-kompassjoni tagħhom u l-kontribut tagħhom fil-ġlieda kontra din il-kriżi, kif ukoll billi jżommu s-soċjetajiet, is-sistemi tal-kura u l-aktar servizzi essenzjali tagħna għaddejjin. Filwaqt li n-nisa jikkostitwixxu l-maġġoranza tal-ħaddiema tal-ewwel linja fis-settur tal-kura tas-saħħa, dawn bilkemm kienu rrappreżentati fil-proċessi tat-teħid tad-deċiżjonijiet tal-pandemija. Pereżempju, mit-task forces nazzjonali ddedikati għall-COVID-19 f'87 pajjiż, inklużi 17-il Stat Membru tal-UE, 85.2 % kienu mmexxija mill-irġiel. L-ugwaljanza bejn il-ġeneri għandha tkun fil-qalba tal-rkupru wara l-pandemija. Ir-Regolament dwar il-Faċilità għall-Irkupru u r-Reżiljenza jipprovdi li l-ugwaljanza bejn il-ġeneri u l-opportunitajiet indaqs għal kulħadd għandhom jitqiesu u jiġu promossi matul it-tħejjija u l-implimentazzjoni tal-pjanijiet nazzjonali għall-irkupru u r-reżiljenza. In-nisa għandhom ikunu rappreżentati aħjar ukoll f'pożizzjoni ta' tmexxija kemm fil-politika kif ukoll fil-bordijiet tal-kumpaniji — se nkomplu niġġieldu għal dan. Il-Kummissjoni għamlet kull sforz biex tippromwovi ugwaljanza akbar bejn in-nisa u l-irġiel fl-Ewropa u lil hinn minnha. Sabiex twettaq wieħed mill-elementi ewlenin tal-Istrateġija tal-UE għall-Ugwaljanza bejn il-Ġeneri, il-Kummissjoni ressqet proposta għal miżuri ġodda li jsaħħu l-prinċipju ta' paga ugwali. L-ugwaljanza bejn il-ġeneri hija wieħed mill-prinċipji ewlenin tal-Pilastru Ewropew tad-Drittijiet Soċjali u tal-Pjan ta' Azzjoni ambizzjuż ta' din il-ġimgħa li jiġi implimentat il-Pilastru. L-ugwaljanza bejn il-ġeneri hija wkoll fiċ-ċentru tal-azzjoni esterna tal-UE. Il-Pjan ta' Azzjoni tal-UE dwar l-Ugwaljanza bejn il-Ġeneri (GAP III) jiddeskrivi aġenda ambizzjuża u operattiva biex tiġi promossa l-ugwaljanza u jiġi żgurat li n-nisa u l-bniet madwar id-dinja jingħataw is-setgħa li jipparteċipaw fit-tiswir tad-demokrazija, il-ġustizzja, il-paċi u s-sigurtà. Il-pandemija tal-COVID-19 aggravat l-inugwaljanzi eżistenti fis-soċjetà tagħna. Poġġiet lin-nisa f'riskju kbir, inkluż xi drabi fi djarhom stess. Aktar tard din is-sena, il-Kummissjoni se tippreżenta proposta ġdida għall-ġlieda kontra l-vjolenza abbażi tal-ġeneru fl-UE. Fil-pajjiżi sħab tagħna, l-Inizjattiva Spotlight konġunta tal-UE u l-NU adattat azzjonijiet ta' prijorità dwar l-eliminazzjoni ta' kull forma ta' vjolenza abbażi tal-ġeneru għal ħtiġijiet urġenti. Il-progress ma jinkisibx faċilment, iżda jista' jintilef faċilment. Irridu naħdmu biex l-Ewropa tibqa' pijunier fid-drittijiet tan-nisa. Ir-rigress mhuwiex għażla u se nkomplu nimxu 'l quddiem.” Sfond Filwaqt li jwettqu l-impenji li saru mill-President Ursula von der Leyen, l-ewwel President mara tal-Kummissjoni Ewropea, is-sena li għaddiet, il-Viċi President Vera Jourová u l-Kummissarju Helena Dalli ppreżentaw l-Istrateġija dwar l-Ugwaljanza bejn il-Ġeneri 2020-2025. L-Istrateġija stabbiliet għadd ta' azzjonijiet ambizzjużi għall-avvanz tal-ugwaljanza bejn il-ġeneri fl-Ewropa u lil hinn minnha. Illum, il-Kummissjoni Ewropea qed tippubblika r-rapport annwali tagħha dwar l-ugwaljanza bejn in-nisa u l-irġiel (ara l-istqarrija għall-istampa). Waħda mill-prijoritajiet ewlenin tal-Istrateġija kienet inizjattiva biex jissaħħaħ il-prinċipju ta' paga ugwali permezz tat-trasparenza fil-pagi. Il-Kummissjoni ħabbret il-proposta leġiżlattiva lbieraħ. Il-Kummissjoni se tkompli wkoll tinsisti għall-adozzjoni tal-proposta tal-2012 għal Direttiva dwar it-titjib tal-bilanċ bejn il-ġeneri fil-bordijiet korporattivi. Il-Kummissjoni qed taħdem ukoll fuq inizjattiva leġiżlattiva ġdida għall-ġlieda kontra l-vjolenza abbażi tal-ġeneru. Fi Frar, tnediet konsultazzjoni pubblika dwar l-inizjattiva. B'mod parallel, l-adeżjoni tal-UE mal-Konvenzjoni ta' Istanbul tal-Kunsill tal-Ewropa tibqa' prijorità ewlenija għall-Kummissjoni. F'Ġunju 2020, il-Kummissjoni adottat l-ewwel strateġija tal-UE dwar id-drittijiet tal-vittmi, li kompliet issaħħaħ il-ġlieda tagħha kontra l-vjolenza abbażi tal-ġeneru. L-indirizzar tal-vjolenza online kontra n-nisa huwa element importanti ieħor tal-Istrateġija dwar l-Ugwaljanza bejn il-Ġeneri. Att dwar is-Servizzi Diġitali, propost mill-Kummissjoni f'Diċembru 2020, jappoġġa l-istrateġija u għandu l-għan li jarmonizza u jaġġorna aktar ir-regoli għall-fornituri tas-servizzi diġitali, filwaqt li jindirizza l-kontenut illegali mxerred mill-utenti u jipprovdi salvagwardji għall-protezzjoni tad-drittijiet fundamentali. Fil-Pjan ta' Azzjoni għall-Edukazzjoni Diġitali u fl-Aġenda Ewropea għall-Ħiliet, il-Kummissjoni ħabbret firxa ta' azzjonijiet biex tippromwovi parteċipazzjoni bbilanċjata bejn il-ġeneri fil-professjonijiet relatati mal-ICT u l-iżvilupp tal-ħiliet diġitali. Il-Garanzija għaż-Żgħażagħ Imsaħħa tappoġġa miżuri li jindirizzaw il-preġudizzju bejn il-ġeneri u d-diskriminazzjoni fil-konsulenza u l-gwida dwar l-impjiegi. F'konformità mal-objettivi stabbiliti mill-Pjan ta' Azzjoni Medjatiku u Awdjoviżiv, il-Kummissjoni dalwaqt se tniedi kampanja ta' sensibilizzazzjoni dwar il-ġeneri u d-diversità li tiffoka fuq mudelli eżemplari ta' ispirazzjoni fis-setturi tal-midja awdjoviżiva u tal-aħbarijiet. Din hija parti minn sforz usa' għall-promozzjoni ta' bilanċ bejn il-ġeneri u diversità fis-settur kreattiv u kulturali, li jinkludi wkoll azzjonijiet imwettqa skont il-programm MEDIA ta' Ewropa Kreattiva. Id-dimensjoni tal-ġeneri hija integrata bis-sħiħ fil-programm Orizzont Ewropa u fiż-Żona Ewropea tar-Riċerka (ŻER) ġdida għar-Riċerka u l-Innovazzjoni. L-inklużjoni u l-ugwaljanza huma wkoll prinċipji ewlenin tal-programm Erasmus+, li jappoġġa l-intraprendituri soċjali jew l-akkademiċi nisa, u jgħin biex jinfetħu oqsma ġodda ta' riċerka dwar l-ugwaljanza bejn il-ġeneri, is-sostenibbiltà u t-tisħiħ tal-pożizzjoni tan-nisa. Biex tenfasizza l-kisbiet tan-nisa Ewropej fir-riċerka, l-innovazzjoni, l-edukazzjoni, il-kultura u l-isport Mariya Gabriel, il-Kummissarju għall-Innovazzjoni, ir-Riċerka, il-Kultura, l-Edukazzjoni, iż-Żgħażagħ u l-Isport, nediet kampanja tal-midja soċjali, #EUwomen4future. Illum, iċ-Ċentru Konġunt tar-Riċerka tal-Kummissjoni u l-Istitut Ewropew għall-Ugwaljanza bejn is-Sessi (EIGE, European Institute for Gender Equality) nedew proġett konġunt u kollaborattiv – il-Portal ta' Monitoraġġ tal-Istrateġija dwar l-Ugwaljanza bejn il-Ġeneri għall-Istrateġija dwar l-Ugwaljanza bejn il-Ġeneri 2020-2025. Il-Qafas Finanzjarju Pluriennali l-ġdid 2021–2027 isaħħaħ l-integrazzjoni tal-perspettiva tal-ġeneri fl-infiq tal-baġit tal-UE, b'mod partikolari permezz tal-fondi strutturali tal-UE. NEXTGenerationEU tagħti attenzjoni speċifika lill-ugwaljanza bejn il-ġeneri. B'mod partikolari, il-pjanijiet nazzjonali għall-irkupru u r-reżiljenza għandhom jistabbilixxu kif l-investimenti u r-riformi li se jiġu ffinanzjati mill-Faċilità għall-Irkupru u r-Reżiljenza huma mistennija li jikkontribwixxu għall-promozzjoni tal-ugwaljanza bejn il-ġeneri u l-opportunitajiet indaqs għal kulħadd. Lil hinn mill-UE, ir-Rappreżentant Għoli/il-Viċi President Josep Borrell u l-Kummissarju Jutta Urpilainen ippreżentaw sett ta' azzjonijiet biex jissaħħu l-ugwaljanza bejn il-ġeneri u t-tisħiħ tal-pożizzjoni tan-nisa permezz tal-Pjan ta' Azzjoni dwar l-Ugwaljanza bejn il-Ġeneri il-ġdid (GAP III) għall-2021-2025. It-tnedija tal-Inizjattiva Spotlight mill-Kummissjoni Ewropea flimkien man-Nazzjonijiet Uniti tindirizza speċifikament il-vjolenza abbażi tal-ġeneru fuq il-livell globali. Għal Aktar Informazzjoni Stqarrija għall-istampa – Il-Jum Internazzjonali tal-Mara 2021: Il-pandemija tal-COVID-19 hija sfida kbira għall-ugwaljanza bejn il-ġeneri Stqarrija għall-istampa – Trasparenza fil-Pagi: il-Kummissjoni tipproponi miżuri biex tiżgura pagi ugwali għal xogħol ugwali Stqarrija għall-istampa - Istitut Ewropew għall-Ugwaljanza bejn is-Sessi (EIGE): Il-COVID-19 ixxekkel il-progress fl-ugwaljanza bejn il-ġeneri Sit web dwar l-Ugwaljanza bejn il-ġeneri